90. schôdza NR SR - 14.deň - A. dopoludnia
Dátum: 2023-05-24
Poslanec: Vetrák, Milan (OĽANO)
Druh vystúpenia: Vystúpenie

104. Ďakujem pekne za slovo. Asi už s blížiacim sa hlasovaním nám tu pribúdajú kolegyne, kolegovia. Novela zákona alebo volebného zákona je vždy pomerne citlivá vec. Ja som sa snažil preto predložiť takú novelu, ktorá nie je sama osebe kontroverzná. Je to len pokračovanie procesu elektronizácie volebných procesov. V tomto prípade ide o pomerne jednoduchú, stručnú novelu, ktorá smeruje k tomu, aby zoznamy kandidátov vo voľbách, to je jedno v ktorých, v zásade vo všetkých, zoznamy kandidátov sa spracúvali elektronicky. Nevymyslel som si to od stola. Je to návrh, ktorý ministerstvo vnútra dala do medzirezortného pripomienkového konania, to bolo ukončené. A ja som po ukončení MPK, keďže ministerstvo vnútra by už nestíhalo potom tie ďalšie procesy, keď ten termín bol už posledný v predkladaní návrhov zákonov, som zobral ten návrh po ukončení MPK a predložil som ho do parlamentu na posúdenie. Nie je to sama osebe politická vec. Ministerstvo vnútra dlhodobo smeruje k elektronizácii volebných procesov. Je to niečo, čomu sa nevyhneme. V iných štátoch to takisto postupuje. A zároveň teda, keďže máme tu aj iné návrhy, ktoré vychádzajú od pod... z podnetov ľudí na vylepšenie volebných procesov, prípadne na zamedzenie podvodom, lebo to nie je len o tých zápisniciach, ktoré tu boli prerokované, ale aj my tam máme návrhy, v minulosti sme predkladali, ktoré súvisia s volebnými podvodmi a ich, ich obmedzovaním, tak nám vytvára tento návrh zákona možnosť, aby sme v druhom čítaní zapracovali aj veci, napríklad na ktorých sme sa dohodli na grémiu. To znamená, že tá novela, ktorá tu prešla veľkým počtom hlasov, s tými zápisnicami, ktoré pán Kočiš, ak sa nemýlim, prekladal, tak aj na grémiu sme dali za hnutie ponuku, že pokiaľ tento návrh prejde do druhého čítania nemusíme robiť žiadne prílepky. Jednoducho vieme ten problém pána Kočiša vyriešiť pozmeňujúcim návrhom v druhom čítaní k tomuto návrhu zákona. Sama osebe, ja nepredkladám žiadnu vec, ktorá vychádza z nejakého, z nášho volebného programu, je to čisto odborná záležitosť, ktorá prešla MPK a ministerstvo vnútra by to za normálnych okolností predložilo do parlamentu aj bez toho, aby som to musel robiť poslaneckým návrhom zákona. Ja, samozrejme, sa nebránim tomu, aby v druhom čítaní, ak to prejde do druhého čítania, prišli návrhy za... prišli pozmeňujúce návrhy, ktoré budú reflektovať na nejaké potreby praxe a vylepšenia vecí, ale o všetkom rozhodne väčšina v tomto parlamente, tak v prvom, aj v druhom čítaní, len naozaj vám dávam do pozornosti, že je to možnosť, ako bez toho aby sme sa zase vyhli nejakým zmenám názorov aj na strane pani prezidentky, tak vedeli to v kľude zvládnuť aj, tuná pán Kočiš prišiel aj s tou zápisnicou pána Kočiša a s ďalšími prípadnými návrhmi, lebo viete, že ako to bolo na grémiu. Sme sa dohodli, že pani prezidenta zákon vráti aj s pripomienkami, my to opätovne odsúhlasíme, potom si to z nejakých, možno aj obecných dôvodov rozmyslela. Jednoducho nespravila to. Čiže teraz máme len dve možnosti, to čo navrhuje časť poslancov, že sa tá, sa tá zápisnica prilepí ako novela k niečomu, bude to prílepok, kde nám hrozí, že nám to zase pani prezidentka vráti, alebo pôjdeme s touto vecou ako pozmeňujúcim návrhom k tomuto návrhu zákona, kde to prílepok nebude a kde je to čistá verzia, ktorá sa dá týmto spôsobom zvládnuť bez toho, aby mala o tom pochybnosti aj pani prezidentka. Čiže vás chcem požiadať aj o to, aby ste túto novelu zákona už z rôznych dôvodov, ktoré máte, podporili, aby prešla do druhého čítania, aby sme potom mohli ešte volebné zákonodarstvo vylepšiť o veci, ktoré, ktoré poznáme z praxe, prípadne z podnetov ľudí, ktorí sa na nás obracajú zo skúseností z okrskov, iných volebných komisií a celkove z... celkovo z volebného procesu, ktorý prebieha či už v samosprávnych voľbách, alebo celoštátnych voľbách. Ďakujem pekne za pozornosť.